
VILNIAUS RAJONO SAVIVALDYBĖS LĖŠŲ, SKIRTŲ TRADICINĖMS RELIGINĖMS BENDRUOMENĖMS IR BENDRIJOMS FINANSUOTI, NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Vilniaus rajono savivaldybės (toliau – Savivaldybė) lėšų, skirtų tradicinėms religinėms bendruomenėms ir bendrijoms finansuoti, naudojimo tvarkos aprašas (toliau – Aprašas) reglamentuoja finansavimo tradicinėms religinėms bendruomenėms ir bendrijoms skyrimo, naudojimo ir kontrolės tvarką ir yra skirtas reglamentuoti finansinės paramos teikimo procedūras Vilniaus rajono savivaldybės  teritorijoje veikiančioms tradicinėms religinėms bendruomenėms ir bendrijoms, taip prisidedant prie krašto kultūrinio paveldo dalies, priklausančios tradicinėms religinėms bendruomenėms ir bendrijoms, išsaugojimo ir veiklų vietos bendruomenėje skatinimo.
2. Tradicinėms religinėms bendruomenėms ir bendrijoms remti Vilniaus rajono savivaldybės taryba skiria lėšų tvirtindama Savivaldybės biudžetą. Rėmimo lėšų asignavimų valdytojas – Vilniaus rajono savivaldybės administracijos direktorius (toliau – Administracijos direktorius).
3. Finansavimas vykdomas vieną kartą  per metus. Tačiau  perskirstant ar tikslinant einamųjų metų  Vilniaus rajono savivaldybės biudžetą, gali būti skelbiamas antras finansavimo etapas.
4. Priemonę administruoja Vilniaus rajono savivaldybės administracijos Kultūros ir turizmo skyrius (toliau – Atsakingas skyrius).
5. Sprendimą dėl lėšų skyrimo religinėms bendruomenėms ir bendrijoms finansuoti priima Savivaldybės taryba.
6. Šiame apraše naudojamos sąvokos suprantamos taip, kaip apibrėžia Lietuvos Respublikos Religinių bendruomenių ir bendrijų įstatymo 4 straipsnis.

II SKYRIUS
TIKSLAI IR UŽDAVINIAI

7. Tradicinių religinių bendruomenių ir bendrijų rėmimo tikslai:
7.1. prisidėti prie rajono religinės kultūros objektų, priklausančių tradicinėms religinėms bendruomenėms ir bendrijoms, išsaugojimo, suteikiant tradicinėms religinėms bendruomenėms ir bendrijoms paramą joms priklausančių pastatų remonto, aplinkos ar vidaus patalpų tvarkymo darbams atlikti;
7.2. atnaujinti, rekonstruoti kultūrinio turizmo požiūriu patrauklius architektūros ar kraštovaizdžio bei istorinę vertę turinčius krašto objektus.
7.3. aktyvinti tradicinių religinių bendruomenių ir bendrijų kultūrines, edukacines, pažintines veiklas.
8. Tradicinių religinių bendruomenių ir bendrijų rėmimo uždaviniai:
8.1. ugdyti visuomenės bendrąją kultūrą, etnokultūros puoselėjimą, kraštovaizdžio apsaugą;
8.2. iš dalies finansuoti Vilniaus rajono savivaldybės teritorijoje esančių tradicinėms religinėms bendruomenėms ir bendrijoms priklausančių pastatų išlaikymo, remonto darbus ir šių pastatų pritaikymą bendruomenės poreikiams;
[bookmark: _Hlk143156639]8.3. bendradarbiauti su tradicinėmis religinėmis bendruomenėmis ir bendrijomis saugojant bažnytinį meną, skatinti kultūrinių veiklų galimybes;
8.4. skatinti bendruomenės socialines, kultūrines, dorovines, piligrimines iniciatyvas, remti moralines vertybes puoselėjančią švietėjišką veiklą.

III SKYRIUS
PRAŠYMŲ TEIKIMO TVARKA

9. Apie prašymų priėmimo pradžią paskelbiama Savivaldybės interneto svetainėje pirmąjį metų ketvirtį.
10. Prašymai dėl lėšų skyrimo teikiami Savivaldybės merui. Savivaldybės meras gautus prašymus ir kitus dokumentus perduoda svarstyti prašymus vertinančiai komisijai, sudaromai Savivaldybės mero potvarkiu. Atsakingas skyrius ne vėliau kaip per vieną mėnesį nuo Savivaldybės biudžeto patvirtinimo Savivaldybės interneto svetainėje skelbia apie prašymų teikimo pradžią religinėms bendruomenėms ir bendrijoms finansuoti iš Vilniaus rajono savivaldybės biudžeto lėšų.
11. Religinės bendruomenės ir bendrijos, norinčios gauti lėšų, pateikia:
11.1. prašymą (Tradicinių religinių bendruomenių ir bendrijų finansavimo prašymo forma), (1 priedas), kuriame turi būti nurodyta prašoma suma, pagrindžiamas lėšų reikalingumas ir nurodomos kitos esminės prašymui nagrinėti svarbios aplinkybės, detalės;
11.2. finansavimo poreikį pagrindžiančius dokumentus (sąmatas, sutartis, sąskaitas faktūras ar kitus finansavimo poreikį pagrindžiančius dokumentus).
12. Prašymai, pateikti pasibaigus prašymų teikimo laikui, nefinansuojami.

IV SKYRIUS
PRAŠYMŲ VERTINIMO KOMISIJA

13. Tradicinių religinių bendruomenių ir bendrijų pateiktų prašymų nagrinėjimą atlieka Vilniaus rajono mero potvarkiu sudaryta 7 narių komisija (toliau – Komisija). Į Komisijos sudėtį skiriami Vilniaus rajono mero politinio (asmeninio) pasitikėjimo valstybės tarnautojai, Savivaldybės administracijos valstybės tarnautojai ir darbuotojai, dirbantys pagal darbo sutartis. Komisijos pirmininku skiriamas Savivaldybės vicemeras, kuruojantis kultūros sritį.
14. Komisijos pirmininkas:
14.1. sušaukia Komisijos posėdžius, jiems pirmininkauja bei pasirašo Komisijos protokolus ir priimtus sprendimus;
14.2. atstovauja Komisijai susitikimuose su tradicinių religinių bendruomenių ir bendrijų atstovais.
15. Komisija yra kolegialus organas. Komisija, iš pareiškėjų gavusi visus reikiamus dokumentus, Komisijos posėdžiuose svarsto pateiktą medžiagą ir teikia Savivaldybės tarybai siūlymus dėl lėšų skyrimo, jų dydžio nustatymo bei kitais aktualiais klausimais. 
16. Komisijos pagrindinė veiklos forma – posėdžiai. Posėdžiai yra protokoluojami ir yra teisėti, jeigu juose dalyvauja ne mažiau kaip pusė komisijos narių, sprendimai priimami dalyvaujančių komisijos narių balsų dauguma, o balsams pasiskirsčius po lygiai, sprendimą lemia pirmininko balsas.
17. Komisijos posėdžiai gali vykti nuotoliniu ar mišriuoju būdu. Sprendimą organizuoti posėdžius nuotoliniu arba mišriuoju būdu priima Komisijos pirmininkas savo iniciatyva arba gavęs Komisijos nario prašymą dalyvauti posėdyje nuotoliniu būdu. Apie priimtą sprendimą Komisijos posėdį organizuoti nuotoliniu arba mišriuoju būdu nedelsiant elektroninių ryšių priemonėmis turi būti pranešta Komisijos nariams ir kitiems posėdžio dalyviams. Mišriuoju būdu organizuojamame posėdyje kiti Komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į paskelbtą Komisijos posėdžio vietą. 
18. Nuotoliniu ar mišriu būdu vyksiančių Komisijos posėdžių klausimai rengiami ir posėdžiai vyksta laikantis visų Vietos savivaldos įstatyme nustatytų reikalavimų. Nuotoliniu ar mišriuoju būdu priimant Komisijos sprendimus, turi būti užtikrinamas Komisijos nario tapatybės ir jo balsavimo rezultatų nustatymas. Komisijos posėdžiai nuotoliniu ar mišriuoju būdu vykti negali, jeigu tam raštu prieštarauja daugiau kaip pusė visų Komisijos narių.
19. Komisija į posėdžius gali kviesti prašymą pateikusių tradicinių religinių bendruomenių ir bendrijų atstovus.
20. Komisija turi teisę pareikalauti iš subjektų, kurių prašymai nagrinėjami ir vertinami, papildomos informacijos (išlaidas pagrindžiančių dokumentų, leidimų ar kitokių, Komisijos manymu, reikalingų dokumentų), susijusios su prašymo svarstymu. Prašymo teikėjas per Komisijos nustatytą terminą – 5 darbo dienas privalo pateikti šią informaciją. Nepateikus prašomos informacijos, prašymas nenagrinėjamas.
21. Komisija prašymus išnagrinėja ir, priimdama protokolinius sprendimus, teikia Savivaldybės tarybai siūlymus dėl konkrečių suteikiamos finansinės paramos dydžių tradicinėms religinėms bendruomenėms ar bendrijoms.
22. Komisijos sprendimu, atsižvelgiant į kiekvienais metais Vilniaus rajono savivaldybės tarybos tvirtinamą biudžetą ir iš biudžeto skiriamas lėšas tradicinėms religinėms bendruomenėms ir bendrijoms finansuoti, kai kurie pateikti prašymai gali būti finansuojami iš dalies arba visai nefinansuojami. 
23..Komisijos nariai, prieš pradėdami nagrinėti prašymus, privalo deklaruoti galimus interesų konfliktus. Komisijos narys, kuriam kyla interesų konfliktas dėl konkretaus prašymo, privalo nedelsdamas nusišalinti nuo šio prašymo svarstymo, vertinimo ir sprendimo priėmimo. Nusišalinimas fiksuojamas Komisijos posėdžio protokole. 
24. Komisija lėšas  skiria, atsižvelgdama į Aprašo 7 ir 8 punktuose išdėstytus tikslus ir uždavinius,  vadovaudamasi šiais prioritetais:
24.1. svarbi objekto istorinė, architektūrinė, meninė vertė, kurią būtina išlaikyti / atkurti;
24.2. labai bloga / bloga objekto būklė, skubiai reikalingas objekto (pastato, infrastuktūros, inžinerinių tinklų, statinių, kitokių objektų ar daiktų)  remontas, konservavimas, restauravimas ar apsaugos priemonių įrengimo darbai ar jų priežiūra;
24.3. būtinam inventoriui įsigyti;
24.4. religinių bendruomenių ir bendrijų socialinėms, pažintinėms, edukacinėms, piligriminėms iniciatyvoms įgyvendinti;
25. Komisija lėšų neskiria:
25.1. įsiskolinimams dengti;
25.2. komercinei veiklai vykdyti;
25.3. komunalinėms išlaidoms (vandens, elektros šildymo ir kt.) apmokėti.
26. Po įvykdytos atrankos Komisija teikia Savivaldybės tarybai sprendimo projektą dėl lėšų skyrimo tradicinėms religinėms bendruomenėms ir bendrijoms, atitinkančioms šio Aprašo nustatytus reikalavimus. 

V SKYRIUS
LĖŠŲ SKYRIMAS IR ATSISKAITYMAS

27. Savivaldybės tarybai priėmus sprendimą dėl lėšų skyrimo tradicinėms religinėms bendruomenėms ir bendrijoms, per 30 darbo dienų priemonę administruojantis skyrius parengia sutartis  (Tradicinių religinių bendruomenių ir bendrijų finansavimo sutarties forma), (2 priedas) ir teikia jas Savivaldybės administracijos direktoriui ar kitam įgaliotam asmeniui ir religinės bendruomenės ar bendrijos, kuriai skirtas finansavimas, atsakingam asmeniui pasirašyti dvišalę sutartį.
28. Finansų apskaitos ir biudžeto skyrius, atsižvelgęs  į sudarytą finansavimo sutartį, perveda lėšas į nurodytą atsiskaitomąją sąskaitą.
29. Lėšų gavėjas yra atsakingas už lėšų naudojimą pagal tikslinę paskirtį.
30. Išaiškėjus, kad skirtos lėšos panaudotos ne pagal paskirtį, lėšas privaloma grąžinti į sutartyje nurodytą sąskaitą.
31. Lėšų gavėjas, panaudojęs lėšas, pasibaigus ketvirčiui, iki kito mėnesio 10 d., bet ne vėliau negu iki einamųjų metų gruodžio 1 d., privalo pateikti lėšų panaudojimą pagrindžiančius dokumentus, kurie yra nurodyti Biudžeto lėšų naudojimo sutartyje, Savivaldybės administracijai (Tradicinių religinių bendruomenių ir bendrijų finansavimo ataskaitos forma), (3 priedas).
32. Nepanaudotos arba panaudotos ne pagal paskirtį lėšos turi būti grąžintos į Savivaldybės sąskaitą iki einamųjų metų gruodžio 1 d.

VI SKYRIUS
BAIGIAMOSIOS NUOSTATOS

33. Kilę ginčai sprendžiami Lietuvos Respublikos įstatymų nustatyta tvarka.
34. Šis tvarkos aprašas keičiamas, naikinamas ar stabdomas jo galiojimas Savivaldybės tarybos sprendimu.
35. Tai, kas nereglamentuota Apraše, sprendžiama teisės aktų nustatyta tvarka.

________________________



